PAGE  
07.09.2006

                                                                      Proiect 

CONCEPŢIA

modernizării sistemului de învăţămînt 
din Republica Moldova

Preliminarii

Concepţia modernizării sistemului de învăţămînt din Republica Moldova (în continuare - Concepţia) stabileşte cadrul conceptual şi metodologic de dezvoltare a învăţămîntului din Republica Moldova în contextul integrării europene.

În prezenta Concepţie sînt delimitate direcţiile şi priorităţile modernizării învăţămîntului din perspectiva dezvoltării social-economice a Republicii Moldova şi sînt formulate obiectivele strategice pentru realizarea acestora.

Concepţia are drept scop transformarea sistemului de învăţămînt într-un factor prioritar de asigurare a dezvoltării social-economice durabile a Republicii Moldova, racordarea lui la tendinţele dezvoltării educaţiei pe plan internaţional, în vederea integrării în spaţiul educaţional european.

Prezenta Concepţie va sta la baza elaborării şi dezvoltării cadrului legislativ şi normativ şi a programelor naţionale de modernizare a sistemului de învăţămînt.

I. Situaţia actuală a învăţămîntului din Republica Moldova

1.1. Învăţămîntul în contextul social-economic 

Dezvoltarea statalităţii moldoveneşti, formarea societăţii civile şi reformarea economiei sînt o consecinţă a capacităţii sociale şi tehnologice de inovare, direct dependente de calitatea educaţiei - factor decisiv în dezvoltarea economiei şi a societăţii, în contextul creşterii influenţei capitalului uman. 

Pentru a deveni cu adevărat compatibil cu sistemele de învăţămînt ale ţărilor avansate, în politica pe care o promovează, învăţămîntul naţional trebuie să se asigure de susţinerea societăţii şi să realizeze modernizarea multiaspectuală şi consistentă a sistemului, prin alocarea de resurse necesare şi crearea mecanismelor de utilizare eficientă a acestora.


Avansarea calitativă a sistemului de învăţămînt este determinată, în mare măsură, de alocaţiile financiare disponibile. Însă, în perioada anilor 2000-2005, cota alocaţiilor destinate sectorului educaţional a constituit în medie, 6-7% din P.I.B., comparativ cu 10,1% în anul 1996. În condiţiile finanţării insuficiente de la bugetul de stat a instituţiilor de învăţămînt, s-a recurs la prestarea serviciilor educaţionale contra plată, au apărut instituţii de învăţămînt private, instituţiile de învăţămînt de stat realizînd admiterea, inclusiv, pe bază de contract.

Aprofundarea diferenţierii sociale a redus accesul unor categorii sociale la studii. Există diferenţe esenţiale privind accesul la educaţie a copiilor din localităţile rurale şi cele urbane. Nu toate localităţile dispun de instituţii de învăţămînt. Cheltuielile de educaţie pe unitate (lei/elev) diferă de la o instituţie la alta de 2-3 ori.  Capacităţile de proiect ale instituţiilor de învăţămînt sînt utilizate doar în proporţie de 60-70%, iar în 2010 - 50%. Către anul 2010 numărul de elevi/studenţi se va micşora cu circa 40%. Tendinţele demografice de reducere a contingentului de elevi/studenţi implică necesitatea revizuirii politicilor de pregătire iniţială, formare continuă şi plasare în cîmpul muncii a cadrelor didactice, raţionalizarea spaţiilor şcolare, crearea unui sistem de transportare a elevilor şi a cadrelor didactice etc.


 Criza social-economică din  ultimul deceniu a generat procesul de  abandon al  activităţii didactice, în primul rînd, în zonele rurale. Cadrele tinere sînt  tentate să găsească ocupaţii în alte sectoare social-economice, din cauza salariilor scăzute şi  a statutului inferior al  pedagogului în  societate. 

În condiţiile definirii integrării europene drept „obiectiv fundamental de dezvoltare”, modernizarea sistemului de învăţămînt, constituind componenta primordială a reformelor social-economice, necesită o nouă viziune de ansamblu asupra schimbărilor cantitative şi calitative din sistem, care ar asigura funcţionarea durabilă a sistemului de învăţămînt şi sporirea rolului acestuia în dezvoltarea resurselor umane şi a economiei.

În ultimii trei ani, economia ţării a început să se redreseze, ratele reale de creştere anuale atingînd mai mult de 7,2%. Prognoza contextului macroeconomic pentru politica educaţională prevede o creştere de circa 30% a PIB-ului real pe parcursul perioadei 2005-2008. În acest context, învăţămîntul ar putea juca un important rol de sprijin în facilitarea soluţionării problemelor social-economice, generate de nivelul sporit al inflaţiei, de migraţie, şomaj şi situaţia demografică nefavorabilă.

Obţinerea unui nivel mai înalt de studii continuă să fie o cale spre venituri mai înalte şi o rată a şomajului mai mică printre tineri. Fiind efectuate mai dinamic, schimbările în cantitatea şi calitatea educaţiei ar putea transforma factorul de dotare al economiei, deplasînd avantajul ei comparativ de la produse şi servicii bazate pe resurse naturale şi forţă de muncă ieftină, relativ puţin calificată, spre produse şi servicii obţinute în  bază de calificare înaltă (Notă cu privire la politica educaţională. Document al Băncii Mondiale). Experienţa internaţională denotă un rol activ al educaţiei în perspectivele economice schimbătoare. 

1.2. Premise pentru modernizarea continuă a învăţămîntului

Acţiunile întreprinse în ultimul deceniu, în vederea reformării învăţămîntului şi racordării lui la imperativele societăţii în schimbare, au creat premise adecvate pentru modernizarea continuă a  sistemului de învăţămînt, în raport cu provocările mediului educaţional naţional şi internaţional. 
Un suport important în promovarea politicii educaţionale contemporane l-au constituit Programul naţional de dezvoltare a învăţămîntului pentru perioada 1996-2005, implementarea Proiectului de reformare a învăţămîntului general obligatoriu (1997-2003), cofinanţat de Banca Mondială, Strategia de Creştere Economică şi Reducere a Sărăciei pentru anii 2004-2006, adoptată de Parlament, şi Planul Naţional de Acţiuni Educaţie pentru Toţi pentru anii 2004-2008, aprobat de Guvern.

Întru sporirea accesului la serviciile educaţionale s-au efectuat un şir de acţiuni în vederea optimizării reţelei instituţiilor de învăţămînt. S-a majorat numărul de instituţii de învăţămînt liceal. Ponderea elevilor care fac studii liceale a crescut pînă la 52%. În proces de revitalizare este reţeaua instituţiilor preşcolare. Anual sporeşte numărul copiilor pregătiţi pentru şcoală (peste 80%). Se îmbunătăţesc indicii de şcolarizare. În peste 1000 de instituţii toţi copiii de vîrstă şcolară obligatorie din circumscripţie sînt şcolarizaţi. Prin hotărîre de Guvern, începînd cu 
1 februarie 2005, a fost majorată cota de acordare a bursei pînă la 70% din numărul studenţilor bugetari, iar cuantumul bursei - cu 20%. Pentru susţinerea elevilor cu performanţe din învăţămîntul secundar general a fost aprobat programul Copii dotaţi şi Regulamentul cu privire la susţinerea copiilor dotaţi.
În urma implementării Proiectului de reformare a învăţămîntului general obligatoriu, a fost revizuit ansamblul de procese educative, strategii şi tehnici instrucţionale, a fost pus în aplicare un nou Curriculum şi un nou sistem de evaluare credibil şi obiectiv. În proces de derulare se află proiectul Îmbunătăţirea calităţii şi accesului la serviciile educaţionale de educaţie timpurie în localităţile rurale, cu accent special pe grupurile vulnerabile, este în curs de pregătire proiectul susţinut de Banca Mondială Educaţie de calitate în mediul rural. Continuă procesul de elaborare şi implementare a noilor standarde în pregătirea profesională.

În scopul elaborării unui program de acţiuni eficiente de asistenţă a copiilor cu cerinţe educaţionale speciale, a fost creată o bază de date a acestora. Sînt elaborate standardele minime privind îngrijirea, educarea şi socializarea copiilor din instituţiile de tip internat.

Din iniţiativa Preşedintelui Republicii Moldova, a fost lansat Programul Prezidenţial “Salt”. Este în proces de derulare cartografierea instituţiilor de învăţămînt, parte componentă a sistemului informaţional pentru managementul educaţiei.

Relevant pentru sistemul educaţional este şi Programul Naţional „Satul Moldovenesc”, care prevede o serie de acţiuni în vederea ameliorării mediului şcolar rural.

Ministerele şi alte autorităţi administrative centrale întreţin un dialog constructiv şi eficient în probleme de învăţămînt cu Consiliul Europei, Comisia Europeană, Pactul de Stabilitate pentru Europa de Sud-Est, Iniţiativa Central Europeană, Organizaţia Cooperării Economice la Marea Neagră etc. S-a intensificat participarea instituţiilor de învăţămînt din Moldova la proiectele comunitare TEMPUS/TACIS. Moldova are semnate şi realizează circa 35 de tratate internaţionale bilaterale în domeniul învăţămîntului. O dimensiune calitativ nouă înregistrează cooperarea interuniversitară. În baza multiplelor acorduri de colaborare, semnate cu instituţiile de învăţămînt din străinătate, se realizează proiecte ce ţin de asigurarea calităţii în învăţămînt, perfecţionarea managementului universitar şi a curriculei, promovarea mobilităţii studenţilor şi a cadrelor didactice, organizarea cercetărilor ştiinţifice etc.

În contextul realizării obiectivelor Declaraţiei de la Bologna, au fost operate modificări în Legea Învăţămîntului, care vizează organizarea învăţămîntului superior, cu excepţia învăţămîntului medical şi farmaceutic, pe 2 cicluri, realizarea studiilor superioare prin acumularea de către student a unui număr de credite transferabile . În cadrul instituţiilor de învăţămînt superior au fost create grupuri de promotori ai Procesului de la Bologna.

În fază experimentală se află procesul de perfecţionare a metodologiei de finanţare bugetară a sistemului de învăţămînt.

Acţiunile întreprinse şi realizările obţinute în ultima perioadă, denotă premise relevante pentru modernizarea continuă a sistemului de învăţămînt, avînd la bază Programul de activitate a Guvernului "Modernizarea ţării-bunăstarea poporului", Planul de Acţiuni „Republica Moldova – Uniunea Europeană” şi Programul de modernizare a învăţămîntului pentru anii 2005-2015. 

II.  Politici educaţionale de modernizare a sistemului 
de învăţămînt din Republica Moldova

2.1. Doctrina educaţională şi misiunea sistemului de învăţămînt 
            Misiunea învăţămîntului, la etapa actuală de dezvoltare a Republicii Moldova, este determinată de obiectivele tranziţiei la un stat democratic şi de drept şi la economia de piaţă.


Valoarea învăţămîntului - factor primordial al formării economiei şi societăţii la un nivel calitativ nou - este în raport direct cu ritmul de influenţă a capitalului uman, care constituie o categorie-cheie, determinantă pentru modernizarea învăţămîntului, culturii, economiei, societăţii.

Învăţămîntul, în calitate de mecanism principal al reproducerii calităţii capitalului uman, are la bază următoarele imperative doctrinare: 

a) învăţămîntul este prioritate naţională;

b) dezvoltarea anticipată a calităţii sistemului de învăţămînt şi a omului, drept bază a securităţii naţionale a ţării: economică, ecologică, socială etc.;

c) fundamentarea învăţămîntului la toate treptele;

d) formarea noilor tehnologii ale învăţămîntului, orientate spre dezvoltarea competenţelor;

e) sporirea accesibilităţii  învăţămîntului pentru toate păturile sociale;

f) sporirea responsabilităţi instituţiilor de învăţămînt, a statului şi a societăţii pentru evoluţia calitativă a educaţiei.

Învăţămîntul este un parametru important al calităţii vieţii, societăţii, factor de bază al dezvoltării ei durabile, promotor al esenţei valorilor naţionale şi general-umane. 


Politica calităţii învăţămîntului este componentă a politicii de stat a calităţii şi reprezintă nucleul politicii învăţămîntului şi al reperelor modernizării lui, rezultate din doctrina naţională a învăţămîntului, care vizează:

1) educaţia - valoare a societăţii: accesibilitatea învăţămîntului pentru toţi cetăţenii ţării; caracterul de masă al învăţămîntului, asigurarea drepturilor egale la educaţie, fără deosebire de starea socială, sex, rasă, naţionalitate, limbă, origine etnică, religie, antecedente penale sau apartenenţă politică, pe parcursul întregii vieţi;

2) responsabilitatea statului şi a societăţii pentru evoluţia învăţămîntului, monitorizarea întregului sistem educaţional al ţării;

3) dezvoltarea anticipativă a calităţii omului, societăţii şi învăţămîntului;

4) racordarea tendinţelor de dezvoltare a societăţii moldoveneşti la cele  ale civilizaţiilor mondiale:

a) asigurarea condiţiilor pentru formarea profesională continuă, pe parcursul întregii vieţi;

b) obligativitatea învăţămîntului secundar general;

c) asigurarea priorităţii învăţămîntului, utilizarea efectivă a resurselor umane, informaţionale, materiale şi financiare din învăţămînt; 
d) realizarea funcţiilor învăţămîntului:

reproducerea progresivă a calităţii intelectului social, culturii şi educaţiei;

dezvoltarea capacităţilor personalităţii şi pregătirea pentru activitate profesională şi onorarea obligaţiunilor de cetăţean;

satisfacerea necesităţilor educaţionale ale omului, drept fundamental, consfinţit în Declaraţia generală a drepturilor omului;

formarea autoconştiinţei istorice, de educare moral-spirituală şi axiologică;

dezvoltarea culturii naţionale şi asigurarea dialogului intercultural;

integrarea în spaţiul educaţional european. 

2.2. Obiective şi priorităţi ale sistemului de învăţămînt

          Scopul de bază al politicii învăţămîntului este asigurarea calităţii învăţămîntului în conformitate cu necesităţile actuale şi de perspectivă ale personalităţii, societăţii şi statului.

Modernizarea învăţămîntului este un proces politic, la scară naţională, valoric pentru toţi cetăţenii ţării, familii, instituţii sociale, autorităţi ale administraţiei publice, comunităţi pedagogico-ştiinţifice, agenţi economici etc.


Modernizarea sistemului de învăţămînt trebuie să asigure crearea mecanismelor de dezvoltare stabilă, privind:

a) asigurarea garanţiilor de stat ale accesibilităţii şi şanselor egale în obţinerea studiilor;

b) asigurarea unei noi calităţi a învăţămîntului la toate nivelurile;

c) elaborarea mecanismelor normative de drept şi economice pentru atragerea şi utilizarea mijloacelor speciale;

d) sporirea profesionalismului şi  statutului social al personalului didactic;

e) asigurarea compatibilităţii  sistemului de învăţămînt din Republica Moldova în cadrul învăţămîntului european;

f) sporirea competitivităţii învăţămîntului din Republica Moldova pe plan internaţional;

g) finanţarea sistemului de învăţămînt pe bază de programe în raport cu performanţele obţinute;

h) dezvoltarea sistemului de conducere a învăţămîntului, axat pe principiile managementului modern;

i) integrarea învăţămîntului şi cercetării în vederea asigurării calităţii şi dezvoltării sistemului educaţional.

III. Direcţii ale modernizării sistemului de învăţămînt

3.1. Organizarea structurală şi instituţională a sistemului de învăţămînt

Învăţămîntul, fiind un domeniu complex, cu largi implicaţii sociale, necesită o structurare sistemică polivalentă, constituindu-se într-o reţea, bazată pe conexiuni verticale şi orizontale între diverse niveluri şi instituţii.

Modernizarea structurii sistemului de învăţămînt se realizează în conformitate cu Clasificatorul Standard Internaţional al Învăţămîntului (ISCED), tradiţiile şcolii naţionale şi necesităţile educaţionale interne.

Sistemul de învăţămînt din Republica Moldova este structurat pe niveluri, trepte şi cicluri:

a) nivelul 0 - educaţia preşcolară;

b) nivelul I - învăţămîntul primar;

c) nivelul II - învăţămîntul secundar de treapta I (învăţămîntul gimnazial);

d) nivelul III:

învăţămîntul secundar de treapta a II-a (învăţămîntul liceal);

învăţămîntul secundar profesional;

e) nivelul IV - învăţămîntul postsecundar profesional;

f) nivelul V- învăţămîntul superior:

ciclul I - studii superioare de licenţă;

ciclul II - studii superioare de masterat;

g) nivelul VI - studii de doctorat şi postdoctorat.

Nivelul 0, I, II şi III (învăţămîntul liceal) constituie învăţămîntul secundar general. 

Sistemul de învăţămînt include şi alte subsisteme cu funcţii de recuperare (învăţămîntul special), complementare (învăţămîntul extraşcolar), de formare profesională continuă, precum şi învăţămîntul în domeniul militar, al securităţii naţionale şi al ordinii publice, învăţămîntul teologic, artistic şi sportiv.
3.1.1. Învăţămîntul secundar general 

Învăţămîntul secundar general are drept obiectiv de bază formarea şi dezvoltarea cunoştinţelor, competenţelor, atitudinilor necesare pentru integrarea socială eficientă şi continuarea studiilor la următoarele trepte şi niveluri ale sistemului de învăţămînt.

Educaţia preşcolară:   
a) asigură formarea copiilor  pentru integrare socială şi şcolară, prin dezvoltarea capacităţilor creative şi valorificarea potenţialului lor psihofiziologic şi intelectual;

b) se organizează pentru copiii cu vîrsta de 3-7 ani şi se realizează în instituţii preşcolare de diverse tipuri (de stat şi private), cu program variat de funcţionare, sau în şcoală-grădiniţă, respectîndu-se standardele educaţionale.

Pregătirea copiilor către şcoală este obligatorie de la vîrsta de 5 ani şi se realizează în grupe pregătitoare (în grădiniţă sau şcoală) sau, la solicitarea părinţilor, în familie.  


Autorităţile administraţiei publice locale sînt obligate să asigure funcţionalitatea instituţiilor preşcolare existente şi, în caz de necesitate, să fondeze instituţii noi, asigurîndu-le material şi financiar, conform necesităţilor sociale ale populaţiei.


Statul garantează îngrijirea şi educarea copiilor orfani şi cu necesităţi speciale de vîrstă preşcolară.


Învăţămîntul primar (clasele I-IV) are menirea de a  forma copilul ca personalitate liberă şi creativă şi de a structura competenţele fundamentale necesare continuării studiilor la treapta gimnazială: bazele culturii sociale, tehnicile de învăţare, tehnicile de comunicare etc.

Obiectivele majore ale învăţămîntului primar vizează:

a) formarea bazelor activităţii de învăţare şi a instrumentelor de bază ale principalelor limbaje convenţionale: scris, citit, calcul aritmetic, deprinderi motrice elementare etc.;

b) stimularea copilului în vederea perceperii şi cunoaşterii mediului ambiant;

c) dezvoltarea potenţialului creativ al copilului, a iniţiativei şi imaginaţiei sale.

Învăţămîntul gimnazial asigură dezvoltarea aptitudinilor şi capacităţilor intelectuale ale elevilor, concepute drept nivel definitoriu în formarea personalităţii, orientarea profesională şi pregătirea  pentru încadrare în învăţămîntul liceal sau profesional. 

Învăţămîntul gimnazial este învăţămînt de zi, avînd clasele V-IX.

În învăţămîntul gimnazial se înscriu, fără probe de concurs, toţi elevii care au absolvit învăţămîntul primar.


Învăţămîntul liceal se realizează în licee (clasele X-XII), asigură pregătirea teoretică fundamentală a elevilor şi formarea unei ample culturi generale, necesare pentru continuarea studiilor în învăţămîntul superior, secundar profesional sau postsecundar profesional. De regulă, liceele sînt de tip academic (cu profilurile umanist şi real) sau vocaţional.


Învăţămîntul complementar (extraşcolar) este parte integrantă a sistemului de învăţămînt, realizează  activităţi complementare procesului educaţional, menite să dezvolte potenţialul cognitiv, afectiv şi acţional al copiilor şi tinerilor, să răspundă intereselor şi opţiunilor acestora prin organizarea utilă şi agreabilă a timpului liber.


Învăţămîntul extraşcolar se realizează în grup şi/sau individual, în instituţii extraşcolare de stat sau private (centre, palate, case de creaţie, cluburi tehnico-ştiinţifice, centre ale tinerilor turişti, ale tinerilor naturalişti, centre de agrement, şcoli sportive etc.), în colaborare cu comunitatea, instituţiile socio-culturale, organizaţiile de copii şi tineret, mass-media etc. Activităţile extraşcolare se desfăşoară în funcţie de interesele şi solicitările copiilor şi tinerilor în domeniile: asociativ, ştiinţific, cultural-artistic, tehnico-aplicativ, sportiv-turistic, ecologic etc.


Învăţămîntul special (recuperatoriu) are drept obiectiv educarea, instruirea, recuperarea şi integrarea socială a preşcolarilor şi elevilor cu deficienţe psihice, fizice, senzoriale, logopedice, socioafective şi de comportament sau cu deficienţe asociate. Integrarea socială şi şcolară a copiilor cu cerinţe educative speciale se realizează prin intermediul unităţilor de învăţămînt special, în grupe şi clase din unităţile de învăţămînt obişnuite şi alte forme alternative de educaţie specială inclusivă. Ministerele, alte autorităţi administrative centrale şi autorităţile administraţiei publice locale asigură integrarea în viaţa activă a absolvenţilor învăţămîntului special.


Priorităţile dezvoltării învăţămîntului secundar general:

1) asigurarea accesului tuturor copiilor/elevilor la învăţămîntul obligatoriu (preşcolar, primar şi gimnazial); 
2) ajustarea reţelei instituţiilor de învăţămînt la tendinţele demografiei şcolare;

3) revitalizarea reţelei de instituţii preşcolare; sporirea calităţii educaţiei preşcolare;

4) dezvoltarea alternativelor în cadrul învăţământului special; crearea centrelor comunitare de informare şi a altor servicii specializate de alternativă, în scopul educaţiei copiilor cu disabilităţi în familie;

5) revitalizarea instituţiilor extraşcolare şi dezvoltarea alternativelor educaţionale comunitare;

stabilirea mecanismelor de implicare eficientă a comunităţii/familiei în rezolvarea problemelor educaţiei şi de asumare a responsabilităţilor pentru educaţie;

7) diversificarea şi sincronizarea surselor de finanţare a învăţămîntului secundar general: la   nivel    instituţional, local şi naţional;

8) renovarea sistemelor de formare profesională continuă a cadrelor didactice şi manageriale prin crearea mecanismelor  motivaţionale adecvate şi implementarea creditelor acumulative;


9) crearea mecanismelor ştiinţifice, manageriale, metodologice de dezvoltare continuă a curriculumului şcolar;


10) dezvoltarea sistemului naţional de evaluare şi crearea condiţiilor necesare pentru  funcţionarea acestuia.
3.1.2. Învăţămîntul secundar profesional şi postsecundar profesional

Învăţămîntul profesional este parte integrantă a sistemului educaţional naţional, are drept obiectiv general  formarea şi dezvoltarea abilităţilor, competenţelor şi atitudinilor profesionale, avînd la bază învăţămîntul gimnazial sau liceal  şi fiind organizat pe două niveluri:

a) învăţămînt secundar profesional (şcoli profesionale, licee profesionale);
b) învăţămînt postsecundar profesional (colegii).

Şcoala profesională asigură formarea profesională în limitele categoriilor de calificare existente, cu durata de studii de 1 an pentru persoanele cu studii liceale  şi de 2 ani pentru persoanele cu studii gimnaziale. Studiile în şcoala profesională finalizează cu susţinerea examenului de calificare şi eliberarea unui certificat de calificare, care permite încadrarea în cîmpul muncii, conform calificării obţinute.


Liceul profesional, cu durata de studii de 3 ani, asigură formarea profesională în limitele categoriilor de calificare existente şi pregătirea secundar generală. Studiile în liceul profesional finalizează cu susţinerea examenului de bacalaureat profesional. Diploma de bacalaureat profesional permite angajarea în cîmpul muncii, precum şi accesul în învăţămîntul postsecundar profesional şi învăţămîntul superior în cadrul domeniului respectiv de formare profesională. În liceul profesional pot activa şi grupe profesionale în baza studiilor gimnaziale (2 ani) şi în baza studiilor medii de cultură generală  şi liceale (1 an).


Formarea profesională în colegii asigură pregătirea specialiştilor, în conformitate cu nivelul IV al Clasificatorului Standard Internaţional al Învăţămîntului (ISCED) şi se efectuează în baza Nomenclatorului specialităţilor, aprobat prin hotărîre de Guvern. În învăţămîntul postsecundar profesional, durata studiilor, pentru persoanele cu studii gimnaziale, constituie 4 ani, iar pentru persoanele cu studii medii de cultură generală sau liceu - 2 ani; la profilurile medicină şi farmacie durata studiilor se majorează cu un an; la specialitatea coregrafie, termenul de studii este de 3 ani, în baza studiilor gimnaziale de profil. Pentru elevii, admişi în baza studiilor gimnaziale, se asigură studii liceale, cu susţinerea examenelor de bacalaureat la solicitare. Absolvenţii colegiilor, deţinători ai diplomei de studii postsecundare profesionale, pot urma studiile în învăţămîntul superior, la o specialitate din cadrul domeniului studiat în colegiu, sau se pot încadra în cîmpul muncii.

Învăţămîntul profesional se realizează în baza standardelor educaţionale de stat, racordate

la solicitările pieţei muncii din republică şi la exigenţele europene şi a curriculum-ului de formare profesională, constituit din module, măsurate în credite şi coordonate cu catedrele de profil ale instituţiilor de învăţămînt superior.

Priorităţile dezvoltării învăţămîntului secundar şi postsecundar profesional:

1) racordarea pregătirii muncitorilor calificaţi în învăţămîntul secundar profesional şi a specialiştilor în învăţămîntul postsecundar profesional la necesităţile pieţei muncii;

2) dezvoltarea structurilor instituţionale ale învăţămîntului profesional, în raport cu Clasificatorul Standard  Internaţional al Învăţămîntului şi formele noi  de  organizare a învăţămîntului profesional: şcoală  profesională, liceu profesional, colegiu;

3) sporirea  accesului la învăţămîntul secundar şi postsecundar profesional;

4) asigurarea  ştiinţifică, metodologică şi curriculară a învăţămîntului secundar şi postsecundar profesional;

5) crearea unui sistem de orientare profesională;

6) modificarea Nomenclatorului meseriilor şi elaborarea standardelor ocupaţionale, profesionale şi educaţionale pentru învăţămîntul secundar şi postsecundar profesional.

3.1.3. Învăţămîntul superior

Modernizarea învăţămîntului superior presupune definirea clară a misiunilor şi a finalităţilor în concordanţă cu schimbările structurale, induse prin decizii normative în raport cu prevederile Procesului de la Bologna.

Obiectivele fundamentale ale reformei sînt  convergente cu cele ale dezvoltării sociale,  economice, instituţiile de  învăţămînt superior funcţionînd ca focare ale modernizării, generatoare de cunoaştere ştiinţifică, expertiză tehnologică şi valori spirituale, centre culturale şi civice, promotoare ale valorilor naţionale şi relaţiilor internaţionale.

Din această perspectivă se deduc următoarele obiective fundamentale:


1) modernizarea învăţămîntului superior actual astfel, încît să satisfacă necesităţile unei societăţi competitive economic, cu o cultură  întemeiată pe valorile democraţiei pluraliste, active, participative;


2) sporirea calităţii învăţămîntul superior şi corelarea contingentului de înmatriculare a studenţilor în învăţămîntul superior cu cererea pieţei muncii din ţară, în concordanţă cu standardele europene şi internaţionale;


3) stimularea motivaţiei de participare la educaţia superioară, mai ales a  categoriilor defavorizate  economic;

4) realizarea eficientă a funcţiilor de bază ale învăţămîntului superior:

formarea profesională iniţială şi continuă a cadrelor pentru economia naţională;

dezvoltarea unei personalităţi  creative şi competitive în plan profesional şi social;

reproducerea/producerea şi transmiterea valorilor ştiinţei, culturii şi educaţiei.

În consens cu prevederile Procesului de la Bologna, învăţămîntul superior din Republica Moldova, cu excepţia învăţămîntului medical şi farmaceutic, se organizează în două cicluri:

Ciclul I - studii superioare de licenţă, cu durata de 3-4 ani, care finalizează cu susţinerea examenului de licenţă şi acordarea Diplomei de licenţă. Diploma de licenţă atestă că titularul acesteia a obţinut cunoştinţe şi competenţe generale pentru continuarea studiilor în ciclul II, precum şi o pregătire profesională iniţială care îi permite angajarea în cîmpul muncii.

Ciclul II - studii superioare de masterat, de cercetare şi profesionale, cu  durata de 1-2 ani, care finalizează cu susţinerea tezei de master şi acordarea Diplomei de master. Diploma de master atestă că titularul acesteia a obţinut cunoştinţe şi competenţe generale şi de specialitate, precum şi abilităţi cognitive specifice. Diploma de master conferă dreptul de a ocupa posturi didactico-ştiinţifice şi ştiinţifice în instituţii de învăţămînt, în organizaţii din sfera ştiinţei şi inovării sau în alte domenii socio-economice şi de a-şi continua studiile la doctorat.

În învăţămîntul superior şi în organizaţiile din sfera ştiinţei şi inovării se organizează forme avansate de studii şi cercetare prin doctorat şi postdoctorat

 Studiile de doctorat au durata de 3-4 ani şi finalizează cu susţinerea tezei de doctorat şi acordarea gradului ştiinţific de doctor. Diploma de doctor atestă că titularul acesteia a obţinut cunoştinţe şi competenţe generale şi de specialitate aprofundate, abilităţi cognitive specifice. Deţinătorii diplomei de doctor pot ocupa posturi în organizaţiile din sfera ştiinţei şi inovări şi în instituţiile de învăţămînt superior, în alte instituţii şi organizaţii.

Postdoctoratul este o formă a calificării ştiinţifice superioare, realizată individual sau sub îndrumarea unui consultant ştiinţific, în instituţiile de învăţămînt superior sau în organizaţiile din sfera ştiinţei şi inovării, abilitate cu activitate de doctorat. Durata postdoctoratului este de 1-2 ani şi se stabileşte de organele abilitate. Postdoctoratul se încheie cu susţinerea publică a unei teze în cadrul unui consiliu ştiinţific specializat, aprobat în modul stabilit, şi conferirea gradului ştiinţific de doctor habilitat.

În sistemul de învăţămînt superior din Republica Moldova se aplică, la toate ciclurile şi formele de învăţămînt, Sistemul European de Credite Transferabile (ECTS - European Credit Transfer System), cu funcţii de acumulare şi transfer.

Priorităţile dezvoltării învăţămîntului superior:

Priorităţile dezvoltării învăţămîntului superior rezidă  din prevederile Procesului de la Bologna, tendinţele dezvoltării învăţămîntului superior pe plan internaţional şi din necesităţile social-economice şi educaţionale interne:

1) racordarea legislaţiei naţionale la standardele europene;

2) crearea şi implementarea unui sistem de management al   calităţii;

3)  stabilirea sistemului de indicatori de calitate în învăţămîntul superior: 

a) calitatea curriculum-ului; 

b) calitatea procesului educaţional;
c) calitatea sistemului de evaluare şi acreditare; 

d) calitatea managmentului; 

e) calitatea finanţării;
g) calitatea resurselor umane;
h) calitatea bazei tehnico-materiale şi didactice;

4)  asigurarea accesului la învăţămîntul superior de calitate;

5) integrarea cercetării ştiinţifice şi instruirii în cadrul învăţămîntului superior - condiţie de asigurare a calităţii şi dezvoltării sistemului de învăţămînt;

6) dezvoltarea mecanismelor de realizare a autonomiei universitare reale şi de responsabilitate socială şi educaţională privind calitatea serviciilor prestate;

7) stabilirea relaţiilor eficiente dintre sistemul de învăţămînt superior şi mediul economic şi social  drept condiţie de dezvoltare  a domeniului educaţional  şi a  sferei social-economice;

8) stabilirea unor mecanisme de colaborare internaţională: proiecte comune, mobilitatea studenţilor şi a cadrelor didactice, stagii de formare continuă, conferinţe, seminare etc.;

9) renovarea finanţării învăţămîntului superior în  baza  principiilor:

 
reconsiderării surselor de finanţare;

trecerii la finanţarea pe programe şi performanţe;
autonomiei financiare.
3.1.4. Învăţămîntul medical şi farmaceutic
Învăţămîntul medical şi farmaceutic se realizează exclusiv în instituţiile de învăţămînt de stat, ţinîndu-se cont de necesităţile de perspectivă ale sistemului sănătăţii, prin:
a) studii postsecundare medicale şi farmaceutice cu durata de 5 ani în baza studiilor gimnaziale şi 3 ani în baza studiilor liceale, care finalizează cu susţinerea examenului de absolvire şi eliberarea diplomei ce conferă dreptul la activitate în funcţie de personal mediu, conform calificării, sau continuarea studiilor superioare medicale sau farmaceutice;
       
b) studii superioare de specialitate, cu durata de  4-6 ani, care finalizează cu

susţinerea examenelor de absolvire şi eliberarea diplomei de studii superioare în medicină sau farmacie, care permite continuarea studiilor postuniversitare de rezidenţiat sau a studiilor de masterat;

c) studii postuniversitare de rezidenţiat, cu durata de 2-5 ani, care finalizează cu susţinerea examenului de licenţă, eliberarea diplomei de licenţă şi obţinerea dreptului la activitate practică independentă; titularii diplomei de licenţă au dreptul la continuarea studiilor la doctorat sau a studiilor de specializare prin secundariat clinic cu durata de 2 ani;

       
d)  instruire profesională continuă a  medicilor, farmaciştilor şi personalului  medical mediu, întru perfecţionarea nivelului de calificare profesională, evaluat periodic în cadrul comisiilor specializate ale Ministerului Sănătăţii şi Protecţiei Sociale, avîndu-se drept obiectiv asigurarea calităţii serviciilor medicale prestate populaţiei.

3.1.5. Învăţămîntul în domeniul militar, al securităţii naţionale şi al ordinii publice
Instituţiile de învăţămînt ale organelor de forţă sînt instituţii de stat, care se înfiinţează, reorganizează sau se dizolvă prin hotărîre de Guvern, structura organizatorică a cărora este elaborată şi aprobată de consiliile profesorale, senatele instituţiilor, în comun cu  autorităţile administrative centrale de resort. Planurile de pregătire a cadrelor de specialitate se aprobă anual de Guvern, la propunerea ministerelor de resort. Planurile de învăţămînt se elaborează de instituţiile de învăţămînt respective şi se coordonează cu autorităţile administrative centrale respective de resort şi cu Ministerul Educaţiei şi Tineretului.

Dezvoltarea  acestui tip de învăţămînt se realizează în baza necesităţilor interne şi a politicilor educaţionale promovate de autorităţile administrative centrale respective de resort, prin coordonare cu Ministerul Educaţiei şi Tineretului.

3.1.6. Învăţămîntul teologic


Instituţiile de învăţămînt teologic sînt înfiinţate de cultele, recunoscute oficial de stat, şi au menirea să pregătească personalul de cult. În cazul în care instituţia de învăţămînt teologic realizează şi standardele educaţionale de stat, procesul educaţional este organizat în baza Curriculum-ului Naţional, aprobat conform legii.

3.1.7. Învăţămîntul vocaţional 

Învăţămîntul vocaţional asigură pregătirea elevilor/studenţilor cu capacităţi specifice în domeniul artelor, sportului etc. şi se realizează în şcoli de arte, şcoli de muzică şi arte plastice, gimnazii, licee şi colegii vocaţionale, precum şi în instituţii de învăţămînt superior de profil.

Învăţămîntul vocaţional trebuie să reflecte cele mai noi realizări ale artei şi culturii, ale ştiinţei şi tehnologiilor, fiind racordat la condiţiile social-economice şi culturale ale societăţii. Din aceste considerente este necesară: 

a) includerea în planurile de studii a unor  discipline noi;

b) adaptarea programelor de studii la  realităţile contemporane; 

c) utilizarea celor mai noi metode de predare şi învăţare, introducerea unor noi forme de instruire diferenţiată şi individualizată specifice învăţămîntului vocaţional; 

d) crearea unui sistem mobil de specializări, care ar corespunde necesităţilor  societăţii şi ar facilita plasarea în cîmpul muncii a absolvenţilor.

Priorităţile învăţămîntului  vocaţional:

1) stabilirea mecanismelor de selectare a copiilor dotaţi într-un anumit domeniu vocaţional;

2) perfecţionarea curriculum-ului specific învăţămîntului vocaţional;

3) perfecţionarea  tehnologiilor individualizate de predare-învăţare-evaluare;
4) sporirea accesului la învăţămîntul vocaţional al copiilor din localităţile rurale şi al celor din instituţiile rezidenţiale;
5  crearea unui sistem de formare profesională continuă în învăţămîntul vocaţional;
6) susţinerea copiilor talentaţi cu merite deosebite în domeniu.

3.1.8. Învăţămîntul continuu

Învăţămîntul continuu:

a) reprezintă un ansamblu de activităţi organizate în vederea instruirii recurente sau compensatorii a adulţilor, asigurînd accesul cetăţenilor la realizările ştiinţei, culturii şi domeniului profesional, pe parcursul întregii vieţi;

b) se realizează în instituţii de învăţămînt superior, în instituţii de formare profesională continuă specializate şi în alte tipuri de instituţii de învăţămînt de stat sau private, organizaţii neguvernamentale, care activează în bază de licenţă şi sînt abilitate pentru această activitate în conformitate cu legislaţia în vigoare;

c) include calificarea, perfecţionarea, specializarea şi recalificarea adulţilor prin cursuri şi programe de perfecţionare sau recalificare, stagii de practică şi specializare, seminare, conferinţe, mese rotunde, ateliere, cursuri de formare profesională continuă la distanţă şi alte forme.

Priorităţile dezvoltării învăţămîntului continuu:

1) elaborarea Planului Naţional şi  a documentelor reglatorii privind renovarea învăţămîntului continuu:

a)  diversificarea instituţiilor prestatoare de servicii respective;

b) acreditarea de programe de formare profesională continuă;

c)  acumularea de credite transferabile etc.;
2)  crearea Centrului Naţional de acreditare a programelor de formare profesională continuă;

3) elaborarea regulamentelor de organizare a formării profesionale continue în învăţămîntul secundar general, învăţămîntul secundar şi postsecundar profesional, învăţămîntul superior;

4) diversificarea formelor şi metodelor de formare profesională continuă;


5) finanţarea învăţămîntului continuu conform legislaţiei în vigoare.

3.1.9. Bibliotecile din sistemul de învăţămînt


Bibliotecile din instituţiile de învăţămînt sînt parte integrantă a sistemului de învăţămînt şi funcţionează în baza unui regulament aprobat de Ministerul Educaţiei şi Tineretului. 

Priorităţile dezvoltării bibliotecilor din sistemul de învăţămînt:

1) crearea mecanismelor  eficiente de dotare a bibliotecilor cu literatură modernă; 
2) crearea bibliotecilor virtuale;

3) diversificarea serviciilor prestate de biblioteci, cu aprobarea de către Guvern ori autorităţile administraţiei publice locale a celor acordate gratuit şi contra plată. 

3.1.10. Consilierea psiho-pedagogică şi logopedică în învăţămînt


În sistemul de învăţămînt funcţionează servicii de consiliere psiho-pedagogică şi orientare şcolară şi profesională şi centre logopedice interşcolare, activitatea cărora se reglementează prin regulamente aprobate de Ministerul Educaţiei şi Tineretului.

Priorităţile dezvoltării serviciilor psiho-pedagogice şi logopedice:

1) dezvoltarea reţelelor de servicii psiho-pedagogice şi logopedice în sistemul   de învăţămînt, în  centrele  comunitare etc.;

2) crearea condiţiilor optime pentru funcţionarea acestor servicii;

3)  diversificarea mecansimelor de finanţare a serviciilor respective.

3.1.11. Instituţiile de învăţămînt private


Instituţiile de învăţămînt private se pot înfiinţa, reorganiza sau dizolva la iniţiativa persoanelor fizice şi juridice, cu acordul Ministerului Educaţiei şi Tineretului şi funcţionează pe principiul non-profit. Forma organizatorico-juridică a instituţiei de învăţămînt private este instituţia; înregistrarea de stat şi obţinerea licenţei sînt obligatorii. Instituţiile de învăţămînt private trebuie să dispună, cu titlu de proprietate, de bază materială pentru desfăşurarea procesului educaţional, conform normativelor şi standardelor de stat. Patrimoniul instituţiei de învăţămînt private nu poate fi retras pe parcursul activităţii instituţiei de învăţămînt, cu excepţia cazurilor prevăzute de legislaţie. Procesul educaţional în instituţiile de învăţămînt private se organizează în conformitate cu Curriculum-ul Naţional. Instituţiile de învăţămînt private de tip preşcolar, primar şi gimnazial, după acreditarea acestora, pot beneficia şi de finanţare de la bugetul de stat, în modul stabilit de Guvern. Statul va încuraja dezvoltarea programelor educaţionale alternative, inovatoare.

3.2. Curriculum-ul Naţional 

Curriculum-ul Naţional se realizează prin planurile de învăţămînt, curriculum-ul de bază, curricula pe discipline (programe analitice), manuale şcolare şi academice, ghiduri metodologice şi alte materiale didactice şi de evaluare şi include:

a) sistemul disciplinelor de studiu;

b) sistemul obiectivelor educaţionale;

c) sistemul conţinuturilor educaţionale;

d) sistemul activităţilor de predare-învăţare-cercetare-evaluare şi de realizare a conexiunii inverse.


Modernizarea Curriculum-ului Naţional constituie un proces continuu şi întruneşte următoarele condiţii:

1) obiectivele şi conţinuturile unui curriculum renovat  trebuie să exprime în mod fidel obiectivele globale ale societăţii şi ale sistemului de învăţămînt;
2) obiectivele şi conţinuturile sînt primordiale pentru dezvoltarea individului, formarea profesională şi pregătirea lui în vederea asumării responsabilităţilor sociale, profesionale şi politice;
3) modernizarea curriculum-ului se efectuează în conformitate cu valorile individuale, profesionale şi sociale;
4) concentrarea Curriculum-ului Naţional asupra paradigmei învăţămîntului din perspectiva integrării intra-, inter- şi transdisciplinare şi axarea lui pe metode active de predare-învăţare-evaluare, pe formarea de competenţe şi atitudini fundamentale şi specifice, pe activismul şi responsabilităţile proprii faţă de rezultatele obţinute, pe diversitate şi opţiuni individuale, pe cooperare şi deschidere europeană.

3.3. Cercetarea ştiinţifică în învăţămînt

Cercetările ştiinţifice în învăţămînt se realizează în  cadrul Institutului de Ştiinţe ale Educaţiei şi  în instituţiile de învăţămînt superior, avînd un caracter fundamental sau aplicativ. Cercetările aplicative în domeniul pedagogiei se realizează în cadrul Institutului de Ştiinţe ale Educaţiei. Cercetările fundamentale şi aplicative  se realizează în cadrul  universitar, avînd o problematică diversificată: de la probleme economice pînă la probleme ce ţin de învăţămîntul  superior.

Cercetarea se consideră   indispensabilă de  activitatea de instruire.

Cercetarea ştiinţifică în învăţămîntul superior se realizează în cadrul  catedrelor, laboratoarelor, centrelor,  institutelor de cercetare ştiinţifică. 
Priorităţile de dezvoltare a cercetărilor ştiinţifice:

1) modificarea legislaţiei în vigoare în scopul diversificării managementului investigaţional, realizării prevederilor  Procesului de la Bologna cu  privire la cercetare;

2) crearea Consiliului Naţional de coordonare a cercetărilor ştiinţifice în cadrul sistemului de învăţămînt;
3) elaborarea propunerilor privind tematica prioritară în domeniile psihologiei şi ştiinţelor educaţiei;

4) diversificarea surselor de finanţare a cercetărilor din învăţămînt.

3.4. Managementul educaţional

Noua politică educaţională prefigurată în finalităţile educaţiei implică un nou management educaţional, care asigură dezvoltarea organizaţională prin promovarea unei strategii educative de creştere a performanţelor resurselor umane, este centrată pe formarea/dezvoltarea personalităţii umane, capabilă să ia decizii pentru o anumită construcţie statală şi socială. Cunoaşterea profundă a managementului educaţional şi aplicarea lui creativă reprezintă un deziderat al epocii contemporane, care poate garanta  dezvoltarea atît a unităţii şcolare cît şi a sistemului de învăţămînt în ansamblu.

Managementul educaţional este o activitate procesuală, axată pe principiile:

a) eficienţei activităţii manageriale;

b) conducerii participative;

c) corelării activităţii de conducere cu obiectivele manageriale trasate;

d) respectării normelor comportamentale;

e) delegării de autoritate, responsabilitate şi decizie;

f) inovării manageriale şi educaţionale permanente.

Funcţiile şi atribuţiile managementului educaţional vizează: diagnoza, prognoza,

proiectarea (planificarea), decizia, organizarea, coordonarea, motivarea, reglarea, îndrumarea şi evaluarea.


Conducerea strategică a învăţămîntului se realizează în baza:

Programului strategic de dezvoltare a unităţii de învăţămînt, aprobat de autoritatea administraţiei publice corespunzătoare(la nivel instituţional);

Programului strategic de dezvoltare a învăţămîntului din teritoriu (raion/municipiu), aprobat de autoritatea administraţiei publice respective (la nivel local); 
Programului Naţional de dezvoltare a sistemului de învăţămînt, aprobat de Guvern (la nivel naţional).

Priorităţile de  modernizare a sistemului de management educaţional vizează:

1) crearea/perfectarea cadrului legislativ-normativ în vederea descentralizării structurilor educaţionale, promovării autonomiei la toate nivelurile, cu delegarea autorităţii de putere de sus în jos;

2) precizarea responsabilităţilor ministerelor, altor autorităţi administrative centrale şi autorităţilor administraţiei publice locale, a partenerilor sociali, privind asigurarea echităţii şi calităţii educaţiei, implicarea reală a comunităţii în viaţa şcolii;

3) sincronizarea acţiunilor reformei manageriale din învăţămînt cu procesele similare în plan economic şi administrativ, proprii opţiunilor unei societăţi democratice.

3.5. Autonomia instituţională, parteneriatul social în învăţămînt 

Modernizarea învăţămîntului necesită şi o perfecţionare continuă a sistemului managerial al instituţiilor de învăţămînt în corespundere cu cerinţele societăţii deschise, democratice, prin sporirea responsabilităţii publice a instituţiilor de învăţămînt atît de stat cît şi private.


Autonomia instituţiilor de învăţămînt va fi concepută astfel, încît să devină un imbold în promovarea strategiilor naţionale de dezvoltare şi integrare europeană a învăţămîntului şi de asigurare a calităţii acestuia. Autonomia instituţiilor de învăţămînt urmează să fie realizată în trei domenii fundamentale: 

a) domeniul structurilor organizaţionale; 

b) domeniul funcţional;  
c) domeniul administrării resurselor disponibile.


Învăţămîntul de toate nivelurile oferă servicii educaţionale pentru întreaga populaţie a ţării. În acest sens este necesară crearea mecanismelor pentru instituirea parteneriatului cu administraţiile locale şi societatea civilă. Urmează să fie revăzute responsabilităţile fiecărei părţi.


În contextul modernizării relaţiilor de colaborare/cooperare între învăţămînt şi partenerii săi, accentele se vor plasa pe:

a) crearea, în comun cu autorităţile publice abilitate, a unui sistem de monitorizare permanentă a necesităţilor curente şi de perspectivă pe piaţa muncii în cadre de o anumită calificare, cu luarea în considerare a tendinţelor pe piaţa internaţională a muncii; rezultatele prognozelor în acest sens vor sta la baza stabilirii programelor de pregătire profesională în instituţiile de învăţămînt profesional şi superior;

b) asigurarea participării beneficiarilor învăţămîntului la soluţionarea diferitelor probleme legate de nivelul respectiv de învăţămînt: 

c) elaborarea standardelor educaţionale racordate la cerinţele şi exigenţele pregătirii profesionale;
d) elaborarea planului de înmatriculare bugetară şi admitere pe bază de contract;
e) elaborarea sistemului de contracte privind pregătirea cadrelor cu asistenţă financiară din partea statului şi repartizarea tinerilor specialişti în cîmpul muncii, conform obligaţiunilor asumate în contractul dintre student-autoritatea administraţiei publice locale / Patronat-Ministerul Educaţiei şi Tineretului. 
 3.6. Dezvoltarea resurselor umane în învăţămînt


Resursele umane din învăţămînt se constituie din personalul didactic, personalul didactico-ştiinţific, personalul de cercetare, personalul administrativ, alte categorii de personal, elevi, studenţi, auditori etc. 

Particularităţile specifice, drepturile şi obligaţiunile cadrelor didactice sînt consfinţite în Statutul cadrului didactic, aprobat prin lege. În scopul îmbunătăţirii performanţelor cadrelor didactice, urmează să fie elaborate şi puse în aplicare mecanisme de realizare a carierei cadrului didactic, în contextul unui sistem de garanţii şi facilităţi sociale; de evaluare a performanţelor cadrelor didactice, de promovare şi motivare a lor prin stimulări material-financiare şi morale, care să recunoască şi să recompenseze performanţele academice; de stimulare a mobilităţii personalului didactic universitar; de formare iniţială şi continuă a personalului didactic şi de conducere.
Modernizarea sistemului de formare continuă a cadrelor didactice şi de conducere din învăţămînt vizează:

1) ameliorarea calităţii şi eficientizarea sistemului de învăţămînt, anticipînd schimbarea şi încurajînd inovaţia;

2) dezvoltarea unei "pieţe a programelor de formare profesională continuă" bazată pe un sistem concurenţial loial, prin intermediul căreia cadrele didactice şi manageriale să beneficieze de o ofertă diversificată din partea furnizorilor de formare profesională continuă;

3) asigurarea continuităţii între formarea profesională iniţială, continuă şi recalificarea cadrelor didactice;

4) implementarea sistemului de credite profesionale transferabile în calitate de element de construcţie internă a programelor de formare profesională; etalon pentru comparabilitatea programelor de formare profesională şi transferul creditelor în vederea mobilităţii personalului didactic; criteriu de evoluţie, perfecţionare şi promovare în cariera didactică şi managerială;

5) crearea unui sistem instituţionalizat de pregătire a managerilor universitari, de formare profesională iniţială şi continuă a acestora; componentele principale ale acestui sistem vor fi perfecţionarea mecanismelor din interiorul structurilor manageriale, sintetizarea practicii manageriale şi construcţia unui sistem de formare/dezvoltare a competenţelor proprii acestui domeniu profesional;

6) crearea sistemului de formare profesională continuă a cadrelor universitare, axat pe perspectiva a patru obligaţiuni statutare ale acestora: de predare, cercetare, participare la administrarea instituţiei şi de  difuzare a culturii şi ştiinţei în societate.


În formarea contingentelor de studenţi, la nivelul statului şi al instituţiilor, se vor avea în vedere următoarele principii de bază:

a) corelarea numărului de studenţi cu cerinţele pieţei muncii pe termen scurt, mediu şi lung;

b) perfecţionarea serviciilor sociale oferite studenţilor şi diversificarea susţinerii lor financiare (corelarea sistemului de acordare a burselor cu unele standarde minime de performanţă, creşterea ponderii burselor private, crearea sistemului împrumuturilor de studii de la bănci sau alte organisme financiare);

c) susţinerea elevilor şi studenţilor dotaţi în baza unui Program şi Regulament, aprobate de Guvern.

3.7. Acreditarea, evaluarea şi asigurarea calităţii în sistemul de învăţămînt


Calitatea educaţiei reprezintă o prioritate permanentă pentru întregul sistem de învăţămînt. Politicile de asigurare a calităţii educaţiei sînt  corelate cu acţiunile promovate la nivel european şi mondial.


Asigurarea calităţii învăţămîntului este centrată preponderent pe rezultatele educaţionale, exprimate în termeni de cunoştinţe, competenţe, valori, atitudini, elemente de calificare profesională achiziţionate, obţinute prin parcurgerea şi finalizarea unui nivel de învăţămînt sau program de studiu.


Calitatea în învăţămînt este asigurată prin următoarele procese: proiectarea, planificarea, realizarea efectivă a sarcinilor educaţionale, monitorizarea rezultatelor, evaluarea internă şi externă a rezultatelor, îmbunătăţirea continuă a rezultatelor obţinute.


Acreditarea instituţiilor de învăţămînt este o componentă a asigurării calităţii, o formă statală/obştească obligatorie de control şi evaluare a calităţii, prin care instituţia respectivă este recunoscută ca parte a sistemului naţional de învăţămînt.

Noul sistem de evaluare urmează să asigure, prin elaborarea unor instrumente de evaluare de calitate şi prin modul de organizare a evaluărilor, obţinerea unor rezultate obiective/credibile, care ar permite: 
a) în plan intern:

diagnosticarea situaţiei din sistemul educaţional;

prognozarea probalistică a valorii şi nivelului performanţelor, care ar putea fi obţinute la următoarea treaptă de instruire;

optimizarea procesului de predare-învăţare în urma feedbak-ului (conexiune inversă) obţinut;

evidenţierea eficienţei învăţămîntului în plan socio-economic;

b) în plan extern:

recunoaşterea de către comunitatea internaţională a actelor de studii din ţara noastră;

compararea rezultatelor evaluărilor naţionale cu rezultatele evaluărilor internaţionale;

integrarea sistemului de învăţămînt al Republicii Moldova în cel european.

Pentru evaluarea externă a calităţii şi acreditarea instituţiilor de învăţămînt şi a programelor de formare se înfiinţează Biroul Naţional  de Asigurare a Calităţii în Învăţămînt, activitatea căruia este reglementată prin hotărîre de Guvern. Instituţiile de învăţămînt îşi adoptă propriile strategii şi regulamente de funcţionare a sistemului de management intern al calităţii.

Dezvoltarea structurilor instituţionale necesare pentru monitorizarea calităţii educaţiei vor asigura modernizarea domeniului evaluării în întregul sistem de învăţămînt.

3.8. Relaţii externe în domeniul educaţional

Politica educaţională a Republicii Moldova, axată pe legislaţia în vigoare şi practica internaţională în domeniu, are drept obiectiv prioritar reformarea şi modernizarea sistemului educaţional în contextul politicii naţionale externe de integrare europeană, aderare la Procesul de la Bologna şi vizează:

a) dezvoltarea şi diversificarea relaţiilor bilaterale cu statele lumii, în special cu statele membre ale Uniunii Europene;

b) promovarea colaborării multilaterale în cadrul organizaţiilor şi aranjamentelor regionale;

c) racordarea legislaţiei naţionale în domeniu la aquis-ul comunitar european (legislaţia comunităţii europene), prin susţinerea unui dialog permanent şi constructiv cu Comisia Europeană şi Consiliul Europei;

d) implementarea celor mai bune practici europene de asigurare a calităţii, precum şi de recunoaştere a diplomelor şi calificărilor;

e) facilitarea recunoaşterii academice şi profesionale a titlurilor obţinute în străinătate, precum şi asigurarea transparenţei calificărilor acordate de instituţiile de învăţămînt superior din Moldova;

f) susţinerea şi promovarea mobilităţii academice a studenţilor şi profesorilor în cadrul proiectelor comunitare în derulare şi în cadrul noii generaţii de proiecte;

g) încurajarea participării instituţiilor de învăţămînt superior din Republica Moldova la diferite asociaţii, agenţii internaţionale, ce au drept obiectiv modernizarea şi asigurarea calităţii  în învăţămînt;

h) sporirea şanselor de inserţie profesională a tinerilor pe piaţa internă şi cea europeană a forţei de muncă; 

i) încadrarea Republicii Moldova în diverse proiecte, programe, cu prioritate comunitare.

Politica educaţională externă a Republicii Moldova promovează imaginea ţării în lume, ca stat european independent şi democratic, în baza principiilor supremaţiei interesului naţional, parităţii şi reciprocităţii. 


3.9. Infrastructura, baza material - didactică şi finanţarea învăţămîntului
Tendinţele moderne de promovare a calităţii educaţiei impun o nouă viziune asupra  organizării infrastructurii, dezvoltării bazei material-didactice şi finanţării sistemului de învăţămînt, care vizează:

a) crearea spaţiilor funcţionale de studii, de trai, odihnă şi agrement, de acordare a serviciilor sociale pentru elevi şi studenţi, conform standardelor elaborate de Ministerul Educaţiei şi Tineretului şi aprobate de Guvern în modul stabilit, inclusiv în baza renovării, modernizări sau optimizării bazei materiale (spaţiilor) existente;

b) crearea şi dezvoltarea sistemului informaţional ca mijloc de informare, sursă de documentare şi acces la informaţie atît pentru elevi cît şi pentru cadrele didactice; elaborarea produselor-program pentru instruirea asistată de calculator şi învăţămîntul la distanţă;

c) dotarea instituţiilor de învăţămînt cu echipamente multimedia, conform standardelor elaborate de Ministerul Educaţiei şi Tineretului  şi aprobate de Guvern în modul stabilit;

d) conectarea instituţiilor de învăţămînt la INTERNET;

e) formarea bazelor de date pentru fundamentarea strategiilor educaţionale de perspectivă;

f) modernizarea serviciilor bibliotecilor şcolare şi universitare, conform standardelor elaborate de Ministerul Educaţiei şi Tineretului şi aprobate de Guvern în modul stabilit;

g) diversificarea surselor de finanţare a învăţămîntului (acordarea serviciilor contra plată, transmiterea în locaţiune a bunurilor-proprietate publică, granturi, sponsorizări, donaţii etc.);

h) scutirea instituţiilor de învăţămînt, indiferent de forma organizatorico-juridică şi tipul de proprietate, de impozite, în conformitate cu legislaţia în vigoare; 

i) încurajarea investiţiilor în învăţămînt;
j) indexarea finanţării instituţiilor de învăţămînt în corespundere cu rata inflaţiei;

k) obţinerea, în condiţiile legii, a fondurilor de către centrele universitare care probează sau garantează obţinerea de rezultate competitive pe plan naţional şi european; introducerea unui sistem eficient, transparent de evaluare a rezultatelor cercetării, cu accentul pe rezultate efective;

l) reformarea sistemului de burse şi taxe de studii, în vederea stimulării elevilor şi studenţilor cu performanţe;
m) salarizarea personalului didactic în corespundere cu pregătirea, calificarea, experienţa şi calitatea activităţii profesionale;
n) elaborarea nomenclatorului serviciilor educaţionale acordate de stat în mod gratuit şi al lucrărilor şi serviciilor, contra plată, pentru fiecare treaptă şi nivel de învăţămînt.


IV. Condiţii social-economice, politice şi manageriale privind realizarea prezentei Concepţii

4.1. Condiţii social-economice şi politice


Prezenta Concepţie poate fi realizată doar în cazul respectării unor rigori de ordin economic, social şi politic:

1) racordarea cadrului legislativ şi normativ al învăţămîntului la exigenţele contemporane ale societăţii moldoveneşti şi internaţionale;

2) promovarea unei politici educaţionale coerente de integrare europeană;

3) loialitatea faţă de schimbările radicale din sistemul de învăţămînt;

4) finanţarea  prioritară a învăţămîntului;
5)  implicarea comunităţii în realizarea Concepţiei;

6) crearea mecanismelor manageriale pentru implementarea Concepţiei.

4.2. Riscuri pentru realizarea Concepţiei

Realizarea prezentei Concepţii poate fi condiţionată şi de unele riscuri atît de ordin social-economic cît şi managerial:

a) condiţiile social-economice nefavorabile ar putea bloca acţiunile de modernizare a sistemului de învăţămînt;

b) factorii manageriali ar putea fi insuficient de pregătiţi pentru promovarea şi implementarea Concepţiei;

c) calitatea învăţămîntului, scontată de Concepţie, ar putea fi pereclitată de pregătirea, motivarea profesională şi materială neadecvată şi exodul cadrelor didactice;

d) rezistenţa la schimbare a unor cadre didactice şi a unor factori de conducere ar putea determina promovarea unei atitudini indiferente şi dezaprobante faţă de implementarea Concepţiei;

e) schimbarea cursului politicii interne şi externe a statului ar putea condiţiona schimbarea unor direcţii ale politicii educaţionale. 


4.3. Etapele de realizare a Concepţiei

Realizarea direcţiilor de bază ale prezentei Concepţii se va efectua în două etape:


etapa I (2006):

a) elaborarea/perfecţionarea cadrului legislativ şi normativ al modernizării sistemului de învăţămînt; 

b) elaborarea programelor raionale/municipale şi instituţionale de dezvoltare a învăţămîntului;

etapa a II-a (2007-2010):

a) implicarea eficientă a tuturor factorilor interesaţi (corpul ştiinţific, didactic şi de elevi/studenţi, comunitatea, factorii de conducere de toate nivelurile, instituţiile şi organizaţiile de stat  şi neguvernamentale, agenţii economici,  indiferent de forma organizaţional-juridică etc.) în procesul de realizare a prezentei Concepţii şi de modernizare a învăţămîntului;

b) monitorizarea procesului de modernizare a sistemului de învăţămînt;

c) evaluarea rezultatelor implementării prezentei Concepţii. 

